ANC-veterane se seun nou DA-burgemeesterskandidaatGhaleb Cachalia, seun van die ANC-strugglehelde, Yusuf en Amina Cachalia, is Dinsdag as die DA se burgemeesterskandidaat vir die Ekurhuleni-munisipaliteit aangewys. Cachalia het Dinsdag tydens ŉ toespraak in Germiston sy uittrede uit die ANC aangekondig. “Ek aanvaar hierdie DA-nominasie, nie omdat ek die ANC verlaat nie, maar omdat die ANC my verlaat het,” het Cachalia gesê. Cachalia sal die DA lei in sy poging om die Ekurhuleni-munisipaliteit, wat tans deur die ANC se Mondli Gungubele bestuur word, te verower. Tydens sy toespraak het Cachalia gesê hy het grootgeword met die waardes van die ou ANC, soos nierassigheid en respek vir die wet. Hy het gesê hy het sy vertroue in die ANC geplaas om ŉ beter lewe vir alle Suid-Afrikaners te skep, gegrond op sy waardestelsel. “Maar ongelukkig, na 22 jaar van ‘n ANC-regering, is ons verraai. Die ANC het verander en die ANC van Jacob Zuma is nie die ANC van Nelson Mandela nie,” het hy gesê. Hy het gesê Suid-Afrika se geskiedenis word deur die ANC gebruik om die nasie te verdeel en die mislukkings van die regering te verberg. Cachalia het sy visie vir Ekurhuleni uiteengesit, wat die uitwissing van misdaad, ŉ verbeterde verhouding tussen die polisie en inwoners, vermindering in dwelmverwante aktiwiteite, administratiewe deursigtigheid, spoeltoilette vir alle inwoners, verbeterde infrastruktuur en meer werksgeleenthede insluit. “Die tyd het gekom vir ons om weer hoop en iets om na te streef te vind. Daarom skaar ek my by die DA om as burgemeesterskandidaat ŉ era van die DA-regering in Ekurhuleni in te lei.” Voormalige minister Steve Tshwete se seun, Lindela, is op 14 April ook amptelik by die opposisieparty verwelkom.